Papersnake/gushiwen huggingface dataset:
谢徐志父帐干惠诗编
陆游（宋代）

平生闻若人，笔墨极奇哨，相望二千里，安得接谈笑。
一朝获其诗，惊喜踰素料，夜窗取吟讽，寒灯耿相照。
舂容清庙歌，缥缈苏门啸，蹴天浙江涛，照野楚山烧。
每篇十过读，玩味头屡掉；正如啜名酒，虽爱不忍釂。
看君亦华发，气压万年少。
予昔从茶山，辱赏三语妙；文章老不进，憔悴今可吊。
谁知牛车铎，黄钟乃同调。
愿君时来过，勿恤俗子诮。
和中玉使君晚秋开天宁节道场
黄庭坚（宋代）

江南江北尽云沙，车骑东来风旆斜。
倒影楼台开紫府，得霜篱落剩黄花。
钓溪筑野收多士，航海梯山共一家。
想见屋坛祝尧寿，步虚声里静无哗。
馀干道中
郭谏臣（明代）

千里东归客，孤帆细雨舟。树垂平楚远，水接大荒流。

冠盖临鲛室，家山忆虎邱。人生百年内，天地一蜉蝣。
竹溪再和余亦再作
刘克庄（宋代）

舍车出郊步屧，击鞋入院不靴。
未妨扶九节杖，似曾踏八花砖。
万府君挽词
王十朋（宋代）

前辈风流久，之人尚典刑。抱才虽汩没，种德自芬馨。

养浩眠龙穴，流光属鲤庭。乡评推燕窦，所欠独年龄。
留远亭
文天祥（宋代）

甘心卖国罪滔天，酒后猖狂诈作颠。
把酒逢迎酋虏笑，从头骂坐数时贤。
落得称呼浪子刘，樽前百媚佞旃裘。
当年鲍老不如此，留远亭前犬也羞。
平林
郭浚（明代）

平林忽已暝，山山犹夕阳。闲从石桥西，迤逦春渡旁。

长风送孤鸟，飞没遥天苍。樵子待船归，坐息偃树僵。

落景入潭碧，天水相与忘。惊波忽荡漾，看人钓垂杨。
闻筑鹿门
俞德邻（宋代）

干戈又绕鹿门西，清梦犹应忆鼓鼙。可叹遭逢誇二鸟，却令经济属三犀。

腐儒闇事惟蒿目，圣哲知几莫噬脐。坱莽氛埃何日净，春江飞雨涨芹泥。
佛不在木一章章十句
释函可（明代）

佛不在木，念不在珠。绵绵不断，无欠无馀。厥色维紫，厥质维樗。

渠今即我，我不是渠。永言数之，渠我如如。
偈颂八十五首 其五十五
释妙伦（宋代）

雨𩆑寒食，日酝清明。三三两两，呼唤踏青。禅家流无处著幽情，倒卓乌藤倚石屏，闲听岩前杜宇一声声。
感别元帅尚父（一作病中上钱尚父）
罗隐（唐代）

玉函瑶检下台司，记得当时捧领时。半壁龙蛇蟠造化，

满筐山岳动神祇.疲牛舐犊心犹切，阴鹤鸣雏力已衰。

稚子不才身抱疾，日窥贞迹泪双垂。
前汉门。刘圣公
周昙（唐代）

不纳良谋刘縯言，胡为衔璧向崇宣。

伤哉乱帝途穷处，何必当时谮福先。
桃源忆故人 暮春
纪映淮（清代）

楼前花逐东风舞。惟有杨花堪妒。一味入帘穿户。不管愁人顾。

妒头杜宇声偏苦。叫得斜阳欲暮。门外残红无数。零落横塘路。
题袁州邵录三老图
王义山（宋代）

堂前活现老人星，两个齐眉作寿朋。
更有膝边儿戏彩，此身都及见云仍。
书黄山馆壁
寇准（宋代）

残日住孤馆，迟迟行古台。
大河连野去，白鸟背城来。
离恨浑如结，乡心渐欲灰。
山花半寥落，犹在社前开。
北潭
史肃（金朝）

竹阴松影玉葱茏，十里平堤一径通。碧水乍开新镜面，青山都径好屏风。

寒蝉高鸟清愁外，折苇枯荷小景中。酒力未多秋兴逸，夕阳聊贷半林红。
登君山
潘俊（清代）

此日快登临，梅花半雨侵。草含深浅绿，人唱短长吟。

事业有兴废，涛声无古今。中流谁击楫，慷慨泪沾襟。
自述
顾应祥（明代）

墙下栽桑园植蔬，溪山随处着狂夫。雨流新水堪供钓，春满空庭不薙苏。

匮乏每忧薪似桂，豪华浪说蜡炊厨。粗衣粝饭馀生足，不慕田文裘白狐。
白云岭
杨蟠（宋代）

白云出山去，摇曳或西东。
人住白云下，安然心已空。
赵仲实如吴江扁舟来别因以送之
杨冠卿（宋代）

少年结交翰墨场，举头不觉双鬓苍。
世涂巇嶮如羊肠，交情耐久无炎凉。
我今读书松竹庄，君兮去去吴松江。
音书莫惜频寄将，新诗分我古锦囊。
灭蜂行戏作
李锴（清代）

轮囷老树空其中，裁有罅隙巢山蜂。白蛇当道虎伏路，微物布势将无同。

纤尾怀毒等虿蝎，细腰蛊媚逾蠮螉。经营采掇数十百，日夕飞集声匈匈。

入怀壮士闻色变，出衷孝子悲冤蒙。么魔罪大莫可逭，扶义敢止儿童攻。

前驱贾勇后作气，不辞辛螫披群凶。咸阳可怜一炬尽，函谷竟藉丸泥封，丑徒殄灭閒园空。

绿阴亭亭老翁喜，寒蝉细蝶秋风起。
婕妤怨
周密（宋代）

金钥封紫苔，锦茵湿红泪。永巷无风月，深宫谩歌吹。

恨如合欢扇，秋来共捐弃。愿如合欢扇，薰风有时至。
金丹诗四十八首 其二十八
张继先（宋代）

真铅真汞最堪凭，此理昭昭却少行。白虎鼎中成玉液，螣蛇宫里养金精。

坎男离女分三位，日月东西合一程。若向此中寻得路，婴儿相貌自然成。
浣溪沙·山滴岚光水拍堤
姜彧（元代）

山滴岚光水拍堤，草香沙暖净无泥。只疑误入武林溪。
两岸桃花烘日出，四围高柳到天垂。一尊心事百年期。
过吴门感前游
林景熙（宋代）

回首前游梦未忘，江云漠漠树苍苍。
客心空老莺花月，诗貌不肥鱼稻乡。
白虎气销遗瘦石，采虹影冷卧斜阳。
当时已叹来麋鹿，后二千年更断肠。
吴传朋游丝书
王之望（宋代）

鸟迹既茫昧，文字几变更。
达者擅所长，各就一世名。
众体森大备，造化无留情。
独此游丝法，千古祠未呈。
右军露消息，笔墨无成形。
伟哉延陵老，三纪常研精。
绝艺本天得，非假学力成。
应手快挥洒，援毫谢经营。
奋迅风雨疾，飘浮鬼神惊。
风狂蛛网转，春老蚕咽明。
直如朱弦急，曲若卷发萦。
飞梭递往复，折藕分纵横。
独茧缲不断，风鸢胜更轻。
希微破余地，妙绝无容声。
飞白笑冗长，堆墨惭彭亨。
可怜太纤瘦。不受镌瑶琼。
咨尔百代后，若为求典刑。
北山尼寺
陈阳盈（元代）

客中无事强登山，为爱清空压市寰。坏榻火寒茶灶静，古祠香冷石炉閒。

风生春水起龙甲，雨落晴阶点豹斑。松牖不扃人不到，时看巢燕自飞还。
遣兴
邓深（宋代）

颇觉今朝好，全无俗事关。
风清林鹤喜，雨霁野云闲。
橘柚垂枝重，莓苔上砌斑。
芼羹挑野菜，风味不吾悭。
滕王阁晚泊
彭泰来（清代）

西山一片雨，暮色大江前。帝子仍高阁，他乡又禁烟。

家书通粤使，春水泛吴船。往日登临客，关山最少年。
六朝清隐寿潘子迁执丈
陈善赓（明代）

沧溟逸翮自逍遥，漫拟閒居赋寂寥。金鼎香传洪令熟，玉笙吹向子乔招。

嘤鸣荏苒同三世，鸿藻才华踞六朝。近报新恩频诏老，看君七十老渔樵。
和答孙推官入病新起见过钱塘之什二首
蔡襄（宋代）

於世无机是海翁，客情醒醉任邻锺。
廉纤雨意还侵夜，料峭春期未减冬。
宝气上浮难掩玉，岁寒中立不凋松。
君王自结英雄网，千载风云定有从。
长亭怨（为任次山赋驯鹭）
张炎（宋代）

笑海上、白鸥盟冷。飞过前滩，又顾秋影。似我知鱼，乱蒲流水动清饮。岁华空老，犹一缕、柔丝恋顶。慵忆鸳行，想应是、朝回花径。

人静。怅离群日暮，都把野情消尽。山中旧隐。料独树、尚悬苍暝。引残梦、直上青天，又何处、溪风吹醒。定莫负、归舟同载，烟波千顷。
书事三绝
范成大（宋代）

日日处方候脉，时时推荚禳灾。
门外虽无车辙，医生卜叟犹来。
柳梢青
朱敦儒（宋代）

狂踪怪迹。谁料年老，天涯为客。帆展霜风，船随江月，山寒波碧。

如今著处添愁，怎忍看、参西雁北。洛浦莺花，伊川云水，何时归得。
传言玉女（王显之席上）
杨无咎（宋代）

料峭寒生，知是那番花信。算来都为，惜花人做恨。看犹未足，早觉枝头吹尽。曲栏幽榭，乱红成阵。

酾酒花前，试停杯、与细问。褪香销粉，问东君怎忍。韶华过半，谩赢得、几场春困。厌厌空自，为花愁损。
杂咏七言十首
刘克庄（宋代）

读书十行目俱下，上树百回心尚孩。
君看大年与永叔，当日皆从童子来。
偈颂一百零四首
释绍昙（宋代）

三度拂蒿枝，秦时{左车右度}轹鑽。
拶得星飞，结得弓弦断。
用尽自己心，瞎却他人眼。
千里玄枢错踏翻，神驹十影无羁绊。
业风吹上浮窦峰前，点一杯茶向伊道。
且缓缓。
济上四贤咏 成文学
王维（唐代）

宝剑千金装，登君白玉堂。身为平原客，家有邯郸娼。

使气公卿坐，论心游侠场。中年不得意，谢病客游梁。
七歌效杜陵体 其五
丘葵（宋代）

富儿谐了西园债，身著绿衣足誇诧。那知又有价高人，昨日新誇今日罢。

近来书满只月馀，白头老吏慵送迓。呜呼五歌兮歌未足，末世由来多反覆。
句 其七十七
谌祜（宋代）

燕尚有情迎社到，蝶空无梦过时休。
官舍苦雨
黄人杰（宋代）

漫空数日雨倾盆，老屋淋漓瓦缝穿。
七月不虚为巧月，今年赖得是丰年。
泥涂滑滑妨行客，烟陇阴阴碍种田。
我欲乘风干造化，尽披云雾覩青天。
句 其二
陈师锡（宋代）

溪门寂寞无人到，只有清风独自来。
次韵方石哭静逸先生
李东阳（明代）

病起看春意屡新，春来无事不伤神。百年世路谁非客，四海交情几是真。

馆阁正须挥翰手，山林兼少著书人。因君万念凉如水，亦欲沧江把钓纶。
赠简上人
释智圆（宋代）

澹然人外趣，万事已无求。
花院春深讲，云山夏满游。
汲泉苔井晓，鸣磬竹窗秋。
别有幽期在，香灯老沃洲。
探春
田为（宋代）

小雨分山，断云镂日，丹青难状清晓。柳眼窥晴，梅妆迎暖，林外幽禽啼早。烟径润如酥，正浓淡遥看堤草。望中新景无穷，最是一年春好。
骄马黄金络脑。争探得东君，何处先到。万盏飞觞，千金倚玉，不肯轻辜年少。桃李怯残寒，半吐芳心犹小。谩教蜂蝶多情，未应知道。
晚晴四首 其一
赵蕃（宋代）

残风落日蝉乱鸣，细履小园欣晚晴。投林倦鸟分暝色，满地落叶无秋声。

卫尉一钱曾不直，阮郎几屐毕此生。三十六中第一策，脱却世故甘佣耕。
和韦舍人早朝
沈佺期（唐代）

阊阖连云起，岩廊拂雾开。玉珂龙影度，珠履雁行来。

长乐宵钟尽，明光晓奏催。一经推旧德，五字擢英才。

俨若神仙去，纷从霄汉回。千春奉休历，分禁喜趋陪。
次韵刘明远移家 其二
徐玑（宋代）

恬淡安身易，新家似旧居。径凉行落叶，池净数游鱼。

诗得唐人句，碑临晋代书。半生惟此乐，同辈必无如。
和尤延之见戏触藩之韵以寄之
杨万里（宋代）

侬爱山行君水游，尊前风味独宜秋。
文戈却日玉无价，器宝罗胸金欲流。
欬唾清圆谈者诎，诗章精悍古人羞。
子房莫笑身三尺，会看功成自择留。
送段水曹奔母丧
皇甫汸（明代）

百年慈景秘，万里讣音传。远道风霜改，轻旗涕泪悬。

婺星从夜陨，萱草罢春妍。无复閒居赋，空过题柱边。
雨后观竹乃有堙垫摧折者数丛因用前韵
许有壬（元代）

忆昨移栽怕雨乾，岂期平地水瀰漫。此君于我真无负，摧折犹堪作钓竿。
题省中院壁
杜甫（唐代）

掖垣竹埤梧十寻，洞门对霤常阴阴。落花游丝白日静，

鸣鸠乳燕青春深。腐儒衰晚谬通籍，退食迟回违寸心。

衮职曾无一字补，许身愧比双南金。
福帅张渊道送荔子
曾几（宋代）

岂无重碧实瓶罍，难得轻红荐一杯。
千里人从闽岭出，三年公送荔枝来。
玉为肌骨凉无汗，云作衣裳皱不开。
莫讶关情向尤物，厌看绿李与杨梅。
和刘后村梅花百咏
方蒙仲（宋代）

怀中黄敕墨犹新，曾尾群贤步玉津。
惆怅看花成昨梦，大输今岁赏梅人。
公子行
周繇（唐代）

青山薄薄漏春风，日暮鸣鞭柳影中。

回望玉楼人不见，酒旗深处勒花骢。
太白山魔诳道士诗
佚名（唐代）

三秋稽颡叩真灵，龙虎交时金液成。

绛雪既凝身可度，蓬壶顶上彩云生。
观音赞
释绍昙（宋代）

随类分身万百千，真圆通境落谁边。
小儿戏剧无人会，万顷沧波一叶莲。
对月狂吟
安治（清代）

一轮皓月照长空，对此高吟兴倍雄。素心不沾迂拙气，歌声欲达广寒宫。

放开眼界尘埃外，今古诗篇啸傲中。最是青莲狂态好，举杯邀处问天公。
寿开元宫王眉叟真人
吴景奎（元代）

紫诰银章下浙江，群仙遥引散花幢。锦云缭绕开丹室，珠树玲珑见碧窗。

弄月吹笙秋鹤只，朝天飞舄晓凫双。朝来阿母蟠桃熟，丞相堂前醉玉缸。
九侯山神诗
蔡如松（宋代）

谁言少康真禹子，子孙九人流到此。
谁言鬼侯遭纣虐，冤魄至今灵故垒。
诞哉二说太荒唐，未识根原有初始。
我曾南自五羊回，杖屨空山问遗址。
数间古屋傍林峦，一簇偶人皆剑履。
断碑仆地苍藓没，满庭落叶秋风起。
岁时伏腊走村翁，醵钱买酒烹羊豕。
粤巫击鼓细吹角，整日歌呼乞新祉。
饥乌攫肉舞盘间，野蝶寻馨投盏里。
愚民惊怪相骇诞，巧啭笙簧萦俗耳。
那知三代去已远，鬼神岂肯歆非祀。
漳川遐僻在穷闽，北去中州几万里。
从来不及风马牛，庙食胡为而至是。
滥觞曲士妄穿凿，湍激妖狐因倚恃。
嘘烟吹雾作精变，历古冥冥无辨理。
保当济会狄梁公，为我乘时皆斥毁。
晨兴
翁承赞（唐代）

鼓绝天街冷雾收，晓来风景已堪愁。槐无颜色因经雨，

菊有精神为傍秋。自爱鲜飙生户外，不教闲事住心头。

披襟徐步一萧洒，吟绕盆池想狎鸥。
迎广帅徐意一大参五首
李昴英（宋代）

杜刘二子颍川居，出处虽同语嘿殊。
勿谓寒蝉吾原学，闭门自办静工夫。
诉衷情
蔡伸（宋代）

亭亭秋水玉芙蓉。天际水浮空。碧云望中空暮，人在广寒宫。

双缕枕，曲屏风。小房栊。可怜今夜，明月清风，无计君同。
滦京杂咏一百首 其三十
杨允孚（元代）

圣祖初临建国城，风飞雷动蛰龙惊。月生沧海千山白，日出扶桑万国明。
宋郡丞季鹰邀饮署中同华父得吟字
欧大任（明代）

雄郡开名胜，三年我甫寻。池渟浈水出，窗纳岭云深。

客里多吴语，尊前半越吟。淹留堪水夜，一慰故人心。
和潘德久韵
袁说友（宋代）

曾读桐江路上题，斯文便合请君司。
向来吴会连朝语，晚岁扬君七字诗。
忧世自怜闻道晚，论心犹恨结交迟。
帆樯百里孤吟罢，坐爱雄风约雨师。
游云门山读亭中诗板拟丐使者以石易之
项安世（宋代）

唐人诗板四十五，丽句亭中岁月深。
烦公丐我一碑石，与张万壑松风音。
咏史
班固（两汉）

三王德弥薄，惟后用肉刑。
太苍令有罪，就递长安城。
自恨身无子，困急独茕茕。
小女痛父言，死者不可生。
上书诣北阙，阙下歌鸡鸣。
忧心摧折裂，晨风扬激声。
圣汉孝文帝，恻然感至情。
百男何愦愦，不如一缇萦。
江上怀翠微寺空上人
崔涂（唐代）

旅泛本无定，相逢那可期。空怀白阁夜，未答碧云诗。

暮雨潮生早，春寒雁到迟。所思今不见，乡国正天涯。
题张子正观察溪风亭
陈公辅（宋代）

我家近东城，南湖屡尝游。往时古堤岸，路暗行人愁。

棘篱蔽荒古，狸鼠呼啾啾。好景岂终废，发见端有由。

张公山西将，帷幄久运筹。晚岁倦征讨，雅怀在林邱。

人方弃不取，公乃得所求。除治见佳趣，经营出奇谋。

竹窗清景乱，梅轩暗香浮。中间溪风亭，峥嵘跨碧流。

虚檐极宏敞，坐见群山幽。终夜自泠泠，六月长飕飕。

荡漾月波起，飘急云霭收。旷然天宇间，清思何悠悠。

高朋几还往，玉斝时劝酬。相从同一醉，庶以消百忧。

羡公强健身，万事心不留。独爱池馆闲，永日尝休休。

公才自无双，何用叹不侯。试访旧识中，此乐宁有不。
定风波（夜赏海棠）
王质（宋代）

曲曲阑干曲曲池。万红缭绕锦相围。花到黄昏思欲睡。休睡。眼前都是好相知。

银烛转添花转好，人在，花深深处更相宜。似此好花须爱惜。休惜。鬓边消得两三枝。
小苏先生九三丈自司谏拜起居郎权中书舍人廌
李廌（宋代）

孝治依文母，皇图锡圣王。
虚心思启沃，妙选尽忠良。
近侍崇儒术，先生被宠光。
周邦柱下史，魏阙紫微郎。
禁殿联常棣，天池浴凤凰。
挥毫青琐闼，簪笔御炉香。
德镇千钧重，文辉万丈长。
昌时逢式谷，吾道喜弥彰。
视草严宸暮，论思子夜央。
槐边星转角，花底鹭分行。
岂但居华省。行闻上玉堂。
终期衮衣拜，慰此士夫望。
自金陵溯流过白壁山玩月达天门寄句容王主簿
李白（唐代）

沧江溯流归，白璧见秋月。秋月照白璧，皓如山阴雪。
幽人停宵征，贾客忘早发。进帆天门山，回首牛渚没。
川长信风来，日出宿雾歇。故人在咫尺，新赏成胡越。
寄君青兰花，惠好庶不绝。
谢陈国宾见寄
叶颙（元代）

陈兄遗我山中诗，随风落空成珠玑。寒光绕壁夜窗紫，清声响涧山泉飞。

杜陵去后天无功，飘飘千古遗悲风。老兔入云霄汉黑，大龙上天江海空。

知君笔有万牛力，追转风骚气无敌。辞丰意远欲乘虚，天高风冷寒生骨。

作诗为谢来意勤，自惭瓦缶无美音。阑千一抚三叹息，天风西来洗予心。
绕佛阁
陈允平（宋代）

暮烟半敛。云护淡月，斜照楼馆。春夜偏短。一床耿耿，孤灯晃帏幔。玉壶漏满。天外渐觉，归雁声远。离思凄婉。重怀执手，东风翠苹岸。

料想凤楼人，倦绣回文停彩线。憔悴泪积，香销娇粉面。叹暗老年光，隙驹流箭。梦中空见。漫惹起相思，芳意迷乱。锦笺重向纱窗展。
滦京杂咏一百首 其八十六
杨允孚（元代）

东风吹暖柳如烟，寄语行人缓著鞭。燕舞巧防鸦鹘落，马嘶惊起骆驼眠。
过先贤闵子骞故里
李鸿勋（清代）

数十间茅屋，人传闵子家。秋风吹不断，满地有芦花。
太庙
佚名（隋代）

大享合宫，于礼莫盛。
入太室裸，偏于列对。
陟降有们，一主乎敬。
祀事孔明，邦家之庆。
怀家三首
戴复古（宋代）

三年寄百书，几书到我屋。
昨夜梦中归，及见老妻哭。
见性堂
韦骧（宋代）

由来迷悟尽真如，见性名堂亦谩书。万变纷纷任交战，一心了了即安居。

槛花夭秀乌能浼，庭柏孤高自有馀。多谢前人为留意，使予聊得寓清虚。
与琳法师
毛明素（唐代）

冶长倦缧绁，韩安叹死灰。始验山中木，方知贵不材。
游仙 其四
张鸿（唐代）

赖向潇湘领洞庭，鹤符手捧赴丹廷。玉龙鳞甲颓云白，金虎欃枪扫地青。

元女奇书竞何益，黄公神咒忽无灵。岳阳楼上乘弯过，愁倚西风玉笛听。
隐居
李新（宋代）

伯鸾翠构元临市，靖节幽居闻近朝。
事过自余安水石，客忙何至走渔樵。
价高少室仍休问，径捷终南更易招。
岭上有云如可寄，肯将台鼎换箪瓢。
解连环 题宫人斜倚熏笼图
张景祁（清代）

麝沈金鸭。正瑶宫漏静，嫩寒初怯。唤侍儿、密焙熏笼，已弱不胜扶，冻眸微合。

懒甚腰支，看踠地、绣衣斜搭。笑珑松鬓亸，睡态未苏，似醉春榼。

生香更添艾纳。任罗衾半角，红浪堆压。剩几缕、心字成灰，把寂寞珍珠，悄封檀匣。

拨罢钗虫，飏宝篆、指痕新掐。但盈盈、夜窗送曙，泪凝绛蜡。
题九灵山房图
爱理沙（元代）

梦里家山十载违，丹青咫尺是耶非？墨池新水春还满，书阁浮耶晚更飞。

张翰见机先引去，管宁避乱久忘归。人生若解幽栖意，处处林丘有蕨薇。
月下呈章秀才（八元）
刘长卿（唐代）

自古悲摇落，谁人奈此何。夜蛩偏傍枕，寒鸟数移柯。

向老三年谪，当秋百感多。家贫惟好月，空愧子猷过。
题人画扇十首
曹勋（宋代）

一川芳草接浓云，拂地垂杨带雨昏。
蓑笠不堪牛背湿，迎风呼犊趁柴门。
送蔡京东归迎侍
刘得仁（唐代）

高堂惟两别，此别是荣归。薄俸迎亲远，平时知己稀。

郓郊秋木见，鲁寺夜钟微。近腊西来日，多逢霰雪飞。
桃花
文同（宋代）

种近短墙边，开临小槛前。
倚风无限意，笑日有余妍。
枝软围深密，苞浓堕碎圆。
只应芳树下，时见武陵仙。
答苏子由
释了元（宋代）

匕饭盘蔬强少留，相逢何物可消忧。缘君未得酒中趣，与我漫为方外游。

草乱不容移马迹，山雄全欲逼城楼。济时异日须公等，莫狎翩翩海上鸥。
西江月慢 首夏即事
叶绍本（清代）

落红都尽，长昼永、翠阴如幄。蜜熟静蜂喧，鸠啼深树，燕窥华屋。

恰枝头、梅子初肥，染就金丸将熟。忽冥冥、密雨垂丝，檐溜听呜瀑。

正清簟疏帘，屏山曲幕。历炉烟似縠。读画敲棋无不可，白苧轻衫初著。

还记得、江上筳开，擘笺飞盏，名园金谷。问何日、一棹艎船帆影绿。
临江仙（寄西镛黄大闻）
张辑（宋代）

忆昔风流秋社里，几人冰雪襟期。凉风吹散梦参差。寒灯多少期，长笛不堪吹。

别去化龙潭上水，东来不寄相思。白鸥应笑太忘机。沙头重载酒，休负桂花枝。
挽王侍郎二首
杜范（宋代）

里枌敷荫樾，尽绣借辉光。
诱接尝登席，抠趋屡负墙。
故山欣弭节，华屋痛帷堂。
岁晚凋松柏，令人重慨伤。
题赵生画
陆游（宋代）

东都画手排浮萍，天子独赏一赵生。
幅缣尺纸皆厚赐，众史妒媢都人惊。
尔来一笔不复见，好事往往空闻名。
奇哉此独出劫火，论价直恐千金轻。
老廉博士最别识，一见自谓双眼明。
老夫寓居旱河上，矮轴正向幽窗横。
饭余扪腹看不厌，林外重阁高峥嵘。
凭谁唤住两禅客，水边共听烟钟声？
喜晴
郭印（宋代）

淫雨何淹久，朝阳四望晴。
云收山骨露，江落水痕生。
豁豁知人意，欣欣见物情。
天公因屏翳，勿使再纵横。
再用韵 其二
刘宰（宋代）

绿杨陶令宅，芳草谢家池。开径应须我，酬君未有诗。
武陵路
司空图（唐代）

橘岸舟间罾网挂，茶坡日暖鹧鸪啼。

女郎指点行人笑，知向花间路已迷。
南歌子
倪稱（宋代）

置酒临清夜，狂歌尽一欢。主人幽兴未渠阑。不负一天明月、卷幽看。

影动黄金阙，光摇承露盘。君今双鬓未凋残。明岁玉堂兹夕、赏高寒。
文宣王及其弟子赞 其七十一
赵构（宋代）

伯彼临淄，左行称贤。睎踪十哲，秀颖三千。心悦诚服，家至户传。

乐只君子，文声益宣。
和李十二舍人直日放朝对雪
姚合（唐代）

今朝街鼓何人听，朝客开门对雪眠。

岂比直庐丹禁里，九重天近色弥鲜。
上闽帅范石湖五首
敖陶孙（宋代）

此行闽峤吾能数，行尽天南未了青。
莫倚看山韬墨本，要须入界挟图经。
西湖杨柳云生镜，东阜离支锦作屏。
欲吒翁冰乌石篆，请公作屋与新铭。
沁园春·答钱子彰将去云阳留别
杨葆光（清代）

乌来江郎，白露徘徊，别绪自伤。有王孙吟苦，舟轻返越，枚乘墨妙，笔倦游梁。

客里相怜，一年萍迹，几度花前飞羽觞。君行后，只团圞明月，犹照云阳。

枌乡。合住诗狂。更有美湖山占上邦。数调羹妙手，评量梅白，夺标长枝，点缀槐黄。

驰骋名场，纵横学海，鸣凤翩然在此方。携尊过，葺名臣别墅，莫任烟荒。
题文潞公黄河议後
黄庭坚（宋代）

澶渊不作渡河梁，由是中原府库疮。
白首丹心一元老，归来高枕梦河隍。
寄答潘文叔并属恭叔五首
赵蕃（宋代）

斯文吕与张，用世故落落。
年来踵蒿原，天意亦已虐。
君尝登其门，如户发管籥。
何当传相授，此道得深酌。
霜禽欲下先偷眼
赵时韶（宋代）

翠羽啁嘈逐晓风，海仙时遣探芳丛。徘徊睥睨知何意，怕干时人挟弹弓。
即事
徐孚远（明代）

李牧真飞将，犹闻守赵边。此时常笑怯，破敌乃称贤。

何假当三至，应思入九渊。奇勋成脱兔，羁客且高眠。
送槐广落第归扬州
韦应物（唐代）

下第常称屈，少年心独轻。拜亲归海畔，似舅得诗名。

晚对青山别，遥寻芳草行。还期应不远，寒露湿芜城。
思四明所居与桃红渡相对
晁说之（宋代）

今朝旅恨到何处，轩窗直对桃花渡。
桃花渡上风吹雨，道人芒屩谁来去。
赠陆伯微三首
袁燮（宋代）

自古真才多命薄，欣闻同志不长贫，
堪嗟世道今如许，愿为吾君致此身。
锡兰岛卧佛 其二
黄遵宪（清代）

浩浩象口水，流到殑伽山。遥望窣堵波，相约僧跻攀。

中有卧佛像，丈六金身坚。右叠重累足，左握光明拳。

虽具坚牢相，软过兜罗绵。水田脱净衣，鬊云堆华鬘。

大青发屈蠡，围金耳垂环。就中白毫光，普照世大千。

八十种好相，一一功德圆。是谁摄巧匠，上登忉利天。

刻此牛头檀，妙到秋毫颠。或言佛涅槃，娑罗双树间。

此即茶维地，斯语原讹传。惟佛有神力，高踞两山巅。

至今双足迹，尚隔十由延。或言古无人，只有龙鬼仙。

其后买珠人，渐次成市廛。此亦妄造语，有如野狐禅。

实别经行地，与佛大有缘。参天贝多树，由此枝叶繁。

独怪如来身，不坐千叶莲。既付金缕衣，何不一启颜？

岂真津梁疲，老矣倦欲眠。如何沈沈睡，竟过三千年？
秋柳
钱福胙（清代）

岁岁红亭送别筵，千条齐映碧云天。曲江今日重回首，只有寒鸦与暮蝉。
游水乐洞诗
任希夷（宋代）

万舞列帝所，九韶奏虞庭。
群公日拱北，星斗光荧荧。
兹辰适休沐，联骑来郊坰。
爱此一泓玉，中有太古声。
细响叶宫祉，大半希咸茎。
自然天籁鸣，独行幽耳听。
镇以潜虬灵，卫以石兽狞。
佳哉乐兹游，驭言举彼觥。
谁欤昔经始，今已归明廷。
巨丽所未睹，幻眇真难句。
健笔哦五字，当代推善鸣。
清幽极模写，细读令人醒。
柳梢青
黄机（宋代）

征路迢迢，征旗猎猎，征袖徘徊。扑簌珠泪，怕闻别语，慵举离杯。

扑风花柳齐开。只唤做、愁端恨媒。一片衷肠，十分好事，等待回来。
次韵宋尚书山居十五咏·金沙荼靡径
方岳（宋代）

露浥晴光对洗妆，柔条无力不成行。
阿环淡伫阿娇丽，一种风流各自香。
帝坛入拜次前韵
严嵩（明代）

旆转泠风肃，坛开紫气高。竹宫燔制币，瑶席奠仙醪。

月色遥临仗，天香细入袍。中央居太乙，五色现灵毫。
和子瞻同王胜之游蒋山
王安石（宋代）

金陵限南北，形势岂其然。
楚役六千里，陈亡三百年。
江山空幕六，风月自觥船。
主送悲凉岸，妃埋想故莲。
台倾凤久去，城踞虎争偏。
司马坝庙域，独龙层塔颠。
森疏五愿木，蹇浅一人泉。
梲杖穷诸岭，篮舆罢半天。
朱门园渌水，碧瓦第青烟。
墨客真能赋，留诗野竹娟。
好事近（次宇文卷臣韵·十二之三）
陆游（宋代）

客路苦思归，愁似茧丝千绪。梦里镜湖烟雨，看山无重数。

尊前消尽少年狂，慵著送春语。花落燕飞庭户，叹年光如许。
送陈文璧赴石首知县
胡俨（明代）

杪秋辞阙下，千里赴荆州。桃李迎潘岳，蒹葭惜夏侯。

酒酣青雀舫，霜重黑貂裘。民事须勤恤，功名起壮猷。
胡静父邀集斋头赋
胡应麟（明代）

𢬵作扶筇过，谁言病未能。长吟飞绿醑，剧语坠青灯。

射策空三殿，佣书遍五陵。十年湖海梦，行脚愧孤僧。
江神子（侍者请先生赋词自寿）
辛弃疾（宋代）

两轮屋角走如梭。太忙些。怎禁他。拟倩何人，天上劝羲娥。何似从容来小住，倾美酒，听高歌。

人生今古不须磨。积教多。似尘沙。未必坚牢，划地事堪嗟。漫道长生学不得，学得后，待如何。
哭处默上人
裴说（唐代）

凄凉穗幕下，香吐一灯分。斗老输寒桧，留闲与白云。

挈盂曾几度，传衲不教焚。泣罢重回首，暮山钟半闻。
戊子春术者刘五星谓予寿有八十一感而有作二
吴芾（宋代）

纵使诚如日者言，此身只合在林泉。
从今便得休官去，止有闲居十五年。
怡斋
白玉蟾（宋代）

逸士幽居松竹林，小堂偃枕北山阴。
夜深冷月寒蓬户，晓起清山爽楮衾。
把剑更餐盃内酒，收书动破壁头琴。
自从一见羲皇面，千古谁知养浩心。
颂古六首 其一
释惟照（宋代）

拂拭瑶琴月下弹，调高雪曲和还难。五侯费尽平生志，从此诗书懒更看。
踏莎行 京口舟中作
易顺鼎（清代）

铁瓮楼船，银山戍鼓。江南江北愁来路。断霞鱼尾画金焦，残阳鸦背分吴楚。

三十功名，万千词赋。英雄才子俱尘土。佛狸祠下听潮回，垂虹桥上呼秋去。
高旻寺塔顶放光
玄烨（清代）

塔顶丹霄近，光函宜日中。成平愿地久，熙皞似山崇。

不识昙云法，先知寰海同。回舟何怪速，心急盻潮风。
生辰谢邵广文惠惠仁者寿赋
张栻（宋代）

左弧念当辰，藐此卧岁晚。
重云不予荫，敢望滋九畹。
南邻有良朋，繁质快瓴建。
进道方骎骎，吐辞看衮衮。
妙语极吹嘘，至理属关键。
嗟予澹泊好，学植自穮蔉。
岂能益涓埃，感子意缱绻。
昭然隐微中，当念仁岂远。
起知妙乾体，实理践坤简。
大易乃在我，亘古当一本。
期君得真传，永以息邪遁。
十六夜陪周师侯兄步月过桥即事
于慎行（明代）

孤城残雪漏声寒，灯火稀疏社鼓欢。元夕已过人未醉，小桥重度夜将阑。

月华似向瑶台见，花雨真将玉树看。回忆长安歌舞地，五侯骄马正游盘。
龙瑞宫
苏泂（宋代）

未必时人识面频，偶然踪迹似逃秦。
重来洞府青春晚，一树桃花犬吠人。
苍岭行三首
葛绍体（宋代）

客自忙忙山自闲，有情飞鸟去来间。
石矶坐久风林静，一派泉声落半山。
九日与杏侪登塔冈
盛昱（清代）

象教已无力，巍然塔尚存。登高酬令节，落日满荒原。

未藉扶筇健，无妨坐石温。江村老博士，相对澹忘言。
题俞㨷画八景 其七 鄂渚晴光
曹勋（宋代）

上下天光一碧时，白蘋红蓼照晴晖。汉阳树远江烟起，黄鹤楼空燕子归。
寄孙元忠 其六
孔平仲（宋代）

老去悲秋强自宽，衰颜欲付紫金丹。坐卧只多少行立，岂可久在王侯间。

与君相逢未恨晚，他日更仆语不浅。潇湘水国傍鼋鼍，吏情更觉沧洲远。
夏日燕黉堂（和竹涧韵寿匝峰使君）
赵必{王象}（宋代）

赤城中。奏鹤笙一曲，玉佩丁东。浦节后七日，宴翠阆琼宫。年年王母来称寿，醉蟠桃、几度东风。簇花间五马，轻裘短帽，雪鬓吟翁。

魁宿耀三雍。曾归车共载，非虎非熊。急流勇退，渊底卧骊龙。山中不用官三品，垫角巾、人慕林宗。记毫州旧事，画鸱夷子，献与恭公。
渔村偶题
薛嵎（宋代）

莫道柴门窄，断无车马声。
苦吟成集少，久病见人生。
花落寒犹在，春阴雨未成。
渔村名自我，鸥鹭勿相轻。
满江红（和叔永吴尚书，时吴丧少子）
刘克庄（宋代）

著破青鞋，浑不忆、踏他龙尾。更冷笑、痴人擘划，二三百岁。殇子彭篯谁寿夭，灵均渔父争醒醉。向江天、极目羡禽鱼，悠然矣。

杯中物，姑停止。床头易，聊抛废。慨事常八九，不如人意。白雪调高尤协律，落霞语好终伤绮。待烦公、老手一摩挲，文公记。
三月二十五日饮方校书园十绝
刘克庄（宋代）

空留藓石仆斜阳，不见奇章与赞皇。
何必雍门弹一曲，蝉声极意说凄凉。
病来十日不举酒二首 其二
黄庭坚（宋代）

病来十日不举酒，独卧南床春草生。承君折送袁家紫，令我兴发郎官清。
雪
施枢（宋代）

只消顷刻便漫漫，人亦求窥造化难。
柳外情知非絮落，梅边误化有花看。
朱门合席持杯暖，紫塞分屯坐甲寒。
慨想英雄当此际，肯分事业与袁安。
颂古三十八首
释从瑾（宋代）

须弥倒卓，海水逆流。
同参相访，作尽冤雠。
休休，明日黄花蝶也愁。
杂咏
赵蕃（宋代）

鸟雀虽微物，颇知庇其身。
育雏并庭宇，用意盖即人。
即人亦何为，吞噬防暮晨。
巢空傥不救，岂曰近乎仁。
水龙吟·小窗香雾笼葱
李曾伯（宋代）

小窗香雾笼葱，砚寒金井频呵冻。老坡仙去，新声犹寄，绿毛么凤。瘦脸盈盈，不禁﹀︽，雪浓霜重。赖墨池佳致，草成玄白，聊以此、当清供。长记月明曾共。拈虬髯、几番孤耸。春风一点，著公翠袖，撩人清梦。逋尔何如，西湖惯见，影斜芗动。要岁寒得友，岂容无竹，倩谁添种。
感怀
陆游（宋代）

老抱遗书隐故山，镜中衰鬓似霜菅。
规模肯堕管萧亚，梦想每霜河渭间。
竹帛竟孤千载事，江湖敢恨一生闲。
残功赖有吾儿续，把卷灯前为破颜。
题叶英州清白亭
曾丰（宋代）

一元之气天得清，推为覆帱万物生。
四时之气秋得白，推为揪敛万物成。
清白为德盖如此，我公可独取于水。
水生于天落于秋，妙与万物为终始。
公家清白世所无，俸余仅有数卷书。
归与宴坐故溪上，此心洞与溪水俱。
取譬于水公之迹，胸中公固有虚室。
清白一自虚中出，清至表表白画画。
上少能容下多嫉，更居以浊守以黑，
始与造化相出入。
题罗观光藏陈所翁墨竹
方回（元代）

陈其姓，名曰容。
称所翁，善画龙。
葛岭翘材酒杯客，不分虎，
不凭熊。晚节写此箨龙儿，
真是老笔善藏锋。我尝遥望识其貌，
古面无髯双鬓蓬。画龙撇竹匪二技，
造化虽异机轴同。竹即是龙龙即竹，
鬼施神设非人工。龙耶竹耶勿恼我，
拓楼长啸万里天宇空。
送东林廉上人归庐山
王昌龄（唐代）

石溪流已乱，苔径人渐微。
日暮东林下，山僧还独归。
昔为庐峰东，况与远公违。
道性深寂寞，世情多是非。
会寻名山去，岂复望清辉。
风雨
徐熥（明代）

风雨来何骤，虚堂白昼阴。木催愁破屋，巢落不归禽。

水入花畦乱，云埋竹坞深。残虹开晚霁，飞瀑满遥岑。
古别离
张彪（唐代）

别离无远近，事欢情亦悲。不闻车轮声，后会将何时。

去日忘寄书，来日乖前期。纵知明当返，一息千万思。
月下笛 促织和彊村韵同愔仲作
陈宝琛（清代）

月满西堂，凄凄切切，是何情语。无人和汝。恁抽愁、万千绪。

相思金井阑边夜，忍重说、长安旧雨。剩虚楼警梦，孤镫吊影，絮恨难曙。

谁误。留人住。奈啜泣王孙，冷吟交诉。金笼买斗，几絇閒杀寒杼。

荆驼侧畔伤心过，又枨触、商音一度。藜床下，等噤声偷活，且放秋去。
和康甫兄见寄
金君卿（宋代）

梦想南亭倚翠岑，手栽松竹已成阴。
白云不是无留意，出得山来四海心。
黄山中用省斋韵见寄次韵谢二首
杨公远（宋代）

幽窗兀兀坐愁中，忽拜山中小篆红。
心事尽从诗里见，交情全在帖间通。
从容笑语知何日，老草赓酬寄便风。
多谢绨袍情尤恋，个般襟度有谁同。
雁字三十首次韵 其二十六
韩氏（清代）

珍重寒衣万里投，乱砧声里断云流。发书有泪传青塞，罢织谁家倚翠楼。

绣被易凉人易远，回文难学婢难偷。红绳足下仍牢系，妆阁归来句再酬。
空城雀
释宗泐（明代）

啾啾空城雀，恋恋空城曲。朝傍空城飞，莫向空城宿。

草窠乳子成，𡋯土翻身浴。不随凤凰游，不畏鹰鹯逐。

野田岂无黍，太仓岂无粟。食粟遭网罗，食黍伤箭镞。

丁宁黄口雏，饮水怀止足。岁晚虽苦饥，全躯保微族。
林大年殿直金轮院读书有寄
强至（宋代）

仕到监州兴渐多，人生四十未蹉跎。
自嫌朱绂生门调，直要青云取世科。
新喜雁名传日下，暂题试笔寄岩阿。
山翁只作书生看，不识前呼导玉珂。
唐律十首
方岳（宋代）

经月魃为妖，连宵雨似潮。
山田禾侧耳，野涨树平腰。
古语天难做，民生日不聊。
忍饥吾亦惯，古色一箪瓢。
春归五首 其二
朱淑真（宋代）

满地落花初过雨，一声啼鸟已春归。
午窗梦觉情怀恶，风絮欺人故著衣。
黄仲明所藏巩诗小卷次上饶韵
韩淲（宋代）

天壤无能著此翁，空令千古想其风。摩挲诗字尤堪忆，愁切水心名志中。
偈颂五十一首
释大观（宋代）

九日无白醪，萸烹茗是好。
好古说登高，谁踏古皇道。
落叶鼓真风，黄菊说玄要。
自笑太无端，相牵放荒草。
凤栖怨
颜舒（唐代）

佳人名莫愁，珠箔上花钩。清镜鸳鸯匣，新妆翡翠楼。

捣衣明月夜，吹管白云秋。惟恨金吾子，年年向陇头。
读易
陆游（宋代）

老喜杜门常谢客，病惟读易不迎医。
冬来更愧乖慵甚，醉过收荞下麦时。
示故人
杜濬之（宋代）

在家同匏系，游子似箨飞。
昔分参与商，今作埙与篪。
感子意气参，顾我齿发非。
茅屋正萧萧，野花亦离离。
无酒水可饮，无饭黍可炊。
杲杲看朝阳，连连弄夕晖。
男儿重交好，雪霜以为期。
寄范建康
赵蕃（宋代）

平生闻石湖，谓是千载人。
去年此何缘，乃获身造门。
公盖廊庙贵，我乃裋褐贫。
既以宾客见，复叨尊俎陈。
谈间必文字，愧我非比论。
虽知愧公厚，猥诵终惭新。
别来才一书，无使无由频。
河内闻发粟，原思阙周邻。
江东且云然，湖外将何因。
再拜谢洪乔，浮沉问水滨。
题胡思斋水禽墨戏四首 其二
刘崧（元代）

谁与传符敕，游时水自开。江湖风浪恶，不见绣衣来。
和推官 其五
韩淲（宋代）

得诗得雨百忧宽，散发林间久不冠。读尽名章转搔首，静看檐溜落惊湍。
初晴赠某翁
刘攽（宋代）

云随夜色改，日与曙光升。已变前除雪，犹馀北户冰。

鸿飞知适意，鹤语若矜能。天事宽羁旅，幽人亦有朋。
硫穴 其二
郁永河（清代）

五月行人少，西陲有火山。孰知泉沸处，遂使履行难。

落粉销危石，流黄渍篆斑。轰声传十里，不是响潺湲。
书座右二章 其一
王懋竑（清代）

长堤溃蚁穴，君子慎其微。生平操持力，不敌一念非。

波浪浮天阔，漭漭决四围。内省增叹息，已往安可追。
纥那曲
刘禹锡（唐代）

杨柳郁青青，
竹枝无限情。
同郎一回顾，
听唱纥那声。
题飞霞亭
赵蕃（宋代）

处处江边阁，悠悠客子诗。
欲知岁不与，验取鬓中丝。
风雨凄其作，江山益尔奇。
怜渠不解语，有恨莫能知。
建隆以来祀享太庙十六首
佚名（隋代）

嘉粟旨酒，博腯牲牲。
神鉴孔昭，享兹吉蠲。
夙夜毖祀，孝以奉先。
永锡纯嘏，功格于天。
读郭郡公新筑东洲记
卢龙云（明代）

岭海千年胜，重逢郭细侯。狂澜回砥柱，王气结中流。

海浴双珠出，波涵半璧浮。甘棠他日咏，文彩遍南州。
颂证道歌·证道歌
释印肃（宋代）

不是等闲相诳惑，一失人身难再得。
善根微细恶困多，地狱阿鼻无间隔。
己已三朋十二日陪凌季文游水南陈氏园次壁间
王洋（宋代）

不惭衰白照溪光，清书穿梁访野堂。
物外风烟多喜客，人间草木亦宗王。
浮花竞作争新艳，近侍全收殿后香。
秉烛便须期醉赏，胜饶吴榜起渔榔。
上汴州令狐相公
朱庆馀（唐代）

罢相恩犹在，那容处静司。政严初领节，名重更因诗。

公事巡营外，戎装拜敕时。恭闻长与善，应念出身迟。
次韵缉熙河源道中闻林琰凶问林琰即秉之
陈献章（明代）

大块无心任去来，先生何事独兴哀。生前只对一樽酒，死后须埋几尺灰。

处处花开狂雨损，年年春被杜鹃催。白头襟抱胡为尔，得放开时且放开。
酬本部韦左司
顾况（唐代）

好鸟依佳树，飞雨洒高城。况与二三子，列坐分两楹。

文雅一何盛，林塘含馀清。府君未归朝，游子不待晴。

白云帝城远，沧江枫叶鸣。却略欲一言，零泪和酒倾。

寸心久摧折，别离重骨惊。安得凌风翰，肃肃宾天京。
和高簿送梅
王志道（宋代）

屈曲溪桥路两丫，淡烟如隔小棂纱。
南枝已入诗人手，三弄从教咽暮笳。
辞荐呈余廉访
蒋芸（宋代）

耒耜生涯远俗嚣，年来无梦到金貂。
一池皓月□诗骨，满圃春风长药苗。
愧不漆身吞豫炭，聊将洗耳弃由瓢。
分甘投老潭源地，为谢云笺莫见招。
依韵酬葛秋岩陶体四首
释文珦（宋代）

东原风正和，西山气尤爽。
坐我於其中，此心日以广。
腰间岂须重，眼下何必两。
颜原陋巷居，歌有金石响。
仙娥峰
王禹称（宋代）

窈窕奇峰叠古苔，望秦岭外势徘徊。巨灵非疋休期刻，毛女为邻合往来。

傅粉微茫春雪在，堕鬟浮动晓云开。好邀上雒王常侍，时就岩前饮一杯。
偈颂九十三首
释梵琮（宋代）

百丈野狐，石女无夫。
一回泪下，沧海乾枯。
题天台明岩
王衟（宋代）

自古悬崖深蔽日，此心圆镜本无尘。
会知明暗非关石，便是岩中得道人。
秋夜长
李龏（金朝）

丹凤城南秋夜长，残蝉急处日争忙。如何销得凄凉思，水色帘前流玉霜。
句
朱斗文（宋代）

隔溪人唤渔樵动，江上潮平船欲行。
岁暮书堂
汪革（宋代）

霜重阶铺纨，风凛肌生粟。心庄耳目清，思虑无由俗。
送果上人游五台
林景熙（宋代）

飘飘孤锡度风沙，南北由来本一家。
参透五台峰顶雪，却归大庾看梅花。
还渭南感旧二首 其一
唐暄（唐代）

寝室悲长簟，妆楼泣镜台。独悲桃李节，不共一时开。

魂兮若有感，髣髴梦中来。
黄美人蕉
孙元衡（清代）

美人名自香山赠，珍重丛生琥珀芽。才省汉家宫样好，澹烟斜月见新花。
哭罗宗约二首 其二
朱熹（宋代）

行义追前辈，孤风凛一生。子平婚嫁了，元亮去留轻。

涪万无归棹，严杨有旧盟。空令同社客，生死痛交情。
白水初程
赵文（宋代）

天公大恶处，妒我喜晴诗。
当与妻子别，急雨纷交驰。
小孙送我行，屡止不肯归。
老夫骨肉情，能不酸且悲。
日暮投历山，倦极不得栖。
故人情义重，杯酒煦妪之。
老友亦适至，良会非所期。
人生孰非梦。此梦亦已奇。
我倦欲先睡，径与主人辞。
咏千叶缃梅
张镃（宋代）

巧留芳艳待春回，不爱霜飚苦折摧。
应对群葩羞冷淡，数花并作一花开。
答豆卢次方
皎然（唐代）

吾爱道交论，为高贵世名。昔称柴桑令，今闻豆卢生。

彼生清淮气，独钟文中彩。近作公宴诗，如逢何柳在。

吾用古人耳，采君四坐珍。贤士胜朝晖，温温无冬春。

朝晖烁我肌，贤士清我神。微尔与云鹄，幽怀何由申。

别来秋风至，独坐楚山碧。高月当清冥，禅心正寂历。

增波徒相骇，人远情不隔。有书遗琼什，以代貂襜褕。

风教凌越绝，声名掩吴趋。悬璧安可酬，徙倚还踟蹰。
四弟恳予易其名字，子取文王世子语为更名曰克昕，字徵子，因诗以勖
倪瑞璿（清代）

人生重贤豪，不在名字美。难以易相方，赤将白自比。

岂遂足追配，效颦空复尔。四弟性明慧，翩翩致可喜。

世业下相城，生来故家子。先人早弃世，沦落来居此。

家毁不谋归，侨寓贫如洗。画获复和丸，提携赖母氏。

就傅勤诵读，弱冠终军齿。挺然才气雄，籍甚声华起。

尔字与尔名，呼之有年矣。忽然厌旧称，十呼懒一唯。

向我索更之，我特不敢诿。文取《世子》篇，义载《大戴礼》。

宋郊变宋庠，饮香从此始。名氏新改初，譬若居新徙。

努力事葺修，栋梁庶不圮。莫若江南橘，逾淮化为枳。
和铁崖小临海十首 其八
张简（宋代）

忆坐松根石，相看说大还。昆崙云一朵，唤作九华山。
见岩桂有感
孙应时（宋代）

苦被天香恼，葱珑又一枝。
年年秋好处。故故月明时，
胜绝何妨晚，凄凉却直宜。
客愁添白发，辜负小山期。
偈颂七首
释师一（宋代）

破暑黄梅雨，清神白乳茶。
万缘俱不到，物外野僧家。
和珍五同年汉上见怀 其二
叶在琦（清代）

骢马行城是好官，都人犹惜欲留难。何劳远蹠须争道，未有刚肠怯失欢。

几日题襟从汉上，重来观弈向长安。登临知切先忧抱，楼上君山尽日看。
姚崇明晚映堂
徐渭（明代）

粉额县题晚映堂，主人留客夜焚香。提壶不必过邻店，买笋真教拣破塘。

彭泽俸钱多备酒，崇明宦橐止栽桑。僦居幸得为邻舍，伏腊长招醉酒浆。
偈颂二十一首
释坚璧（宋代）

法法不隐藏，古今常独露。
槐影转清阴，风催岩下雨。
厨库对僧堂，灯笼挂露柱。
只有一处最譊讹，半夜泥蛇吞石虎。
天台道中
林宪（宋代）

月色在野水，云痕澹前林。
篮舆转松竹，襟袖翠霭深。
灯火见仍转，机杼有遗音。
境静众今息，泠然发微吟。
骄云压长郊，飞电见林{左山右乌}。
震霆挟回风，卷海过白雨。
东皇发生意，万物情可睹。
门外小草色，嫩绿亦轩舞。
清平乐 腊梅
徐元瑞（清代）

冰清玉映。耐得骄寒性。日暮阑干犹独凭。多少诗情酒兴。

天然厌学浓妆。几点瘦影横窗。著意不须颜色，寻它一段幽香。
用前韵成二首一以谢宪使和章一以述怀 其二
蔡戡（宋代）

老去重阳又再临，等閒驹隙度光阴。虚名何苦劳方寸，直道焉能枉尺寻。

夜雨梧桐惊客梦，秋风鲈鲙动归心。诏恩若许休官去，笑指山林远更深。
次韵鉴中八咏
于石（宋代）

驱车晓行迈，行行出郊郭。
断冈屹崇墉，虚籁殷灵壑。
雨深瑶草长，风定松花落。
西山有爽气，逍遥倚晴阁。
叔弼云履常不饮故不作诗劝履常饮
苏轼（宋代）

我本畏酒人，临觞未尝诉。
平生坐诗穷，得句忍不吐。
吐酒茹好诗，肝胃生滓污。
用此较得丧，天岂不足付。
吾侪非二物，岁月谁与度。
悄焉得长愁，为计已大误。
二欧非无诗，恨子不饮故。
强为酹一酌，将非作愁具。
成言如皎日，援笔当自赋。
他年五君咏，山王一时数。
柳眠
徐搢珊（清代）

千条弱柳罨溪边，翠霭垂垂起复眠。不是东风唤不醒，怕看春去倍凄然。
都门立春
戴亨（清代）

春日膏车逐塞尘，淹留京国复逢春。惊看凤历开新岁，愁忆龙沙惜别辰。

树剪繁花虚焕彩，盘陈杂馔总成辛。和风未布冰霜满，回首魂消潞水滨。
送黄坡峰
何文季（宋代）

浮萍浩荡夹桑榆，茅屋田园狐兔墟。
拾橡岂能饥杜甫，鬻车终兔困相如。
子规枝上他乡月，白鹤峰头处土庐。
三径虽荒归亦好，笔耕还有腹中书。
得家问
罗公升（宋代）

乍喜平安报，俄增放逐愁。
亲闱万晨老，客境四时秋。
意往形空在，诗成影自酬。
东风岩濑在，不是欠扁舟。
严陵钓台
胡安国（宋代）

归隐桐江知几春，静看浮世一沤轻。此心有处元无着，误说持竿作钓名。
舟中
唐庚（宋代）

去楚及梅落，过夔逢麦秋。既非就国者，判作贾胡留。

心力盘滩尽，年光抛渡休。移书故山友，慎勿厌锄耰。
避贼书事十三首 其九
左纬（宋代）

妻儿共一区，日夜谨相守。遥惊白旗来，不觉四散走。

汝死吾不知，吾亡汝何咎。隔林闻哭声，相见真成偶。
寄魏交让
蒋玉立（清代）

青郊结伴共相招，白社风流尚未遥。日暖莺声闻柳陌，春深花落转兰桡。

骚人自纪庚寅岁，旅客重过丁卯桥。我念离群空对月，怀君江上影萧萧。
夏日即事 其二
李经述（清代）

顾此头颅百念灰，又看日影过庭槐。倦凭木榻学僧定，静掩蓬庭为客开。

兰有幽香时一至，蝶无宿约忽双来。眼前逸趣何曾少，不待山中更剪莱。
台湾吟 其六
王礼（元代）

浅黄牛牯谩耕田，双挽柔缰挂锦鞯。骑者不知何处客，西郊踏遍过东阡。
闻乐寅近同筠亭游响水寺
刘应陛（清代）

众山肇桐柏，淮浉两经络。虽复深箐中，荡然出林壑。

云麾旧时踪，陵谷久索寞。仲蔚蓬蒿人，红颜任栖托。

花竹通阡术，紫荆罗鸟雀。侧闻西山游，藜杖远探索。

角巾亦嘉侣，眷焉斸灵药。是时春雨余，石磴竞红萼。

名蓝匝青翠，云水气参错。湍激自殊响，夼崩怒相搏。

鞺鞳无停奏，洄漩倏连跃。始信山水音，清泠发天乐。

遥瞻穷跻攀，长吟振层崿。萝带分婉娈，招携怅兹约。

想当旧雨佳，枉尔碧云作。
庐州武昌二邸失守由太仓蹈海之燕感赋（时至
易恒（明代）

东南六月多炎暑，远道胡为太子来。
宫旆拂云何地出，楼船入海几时回。
沧溟渤海鱼龙混，锦里江山草木哀。
田野布衣空有赋，莫凭徐市问蓬莱。
题清虚庵皇甫真人坦之隐居
李塾（宋代）

宝墨光分眄禁春，超然晏坐寂怡神。
力辞汉殿从游乐，乞得康怡自在身。
黄屋记曾参扈从，白衣犹忆指山人。
恐虚立马前宵梦，柱下无材忝世臣。
忆山中寄旧友
钱起（唐代）

数岁白云里，与君同采薇。树深烟不散，溪静鹭忘飞。

更忆东岩烟，残阳破翠微。脱巾花下醉，洗药月前归。

风景今还好，如何与世违。
坐睡
苏泂（宋代）

世事困缠纠，谁能复自然。看书得坐睡，此乐出于天。

一适万虑远，重寻已非先。相逢问尊宿，会我无心禅。
试院杂诗五首 其二
朱熹（宋代）

寒灯耿欲灭，照此一窗幽。坐听秋檐响，淋浪殊未休。
舶上谣送伯庸以番货事奉使闽浙十首 其一
宋本（元代）

江华江月要才情，多病堪怜马长卿。莫向都门折杨柳，帝乡春色不南行。
送河东提刑张太博
范仲淹（宋代）

忆守姑苏日，见君已惊人。
翩翩幕中画，落落席上珍。
强记及敏力，一一精如神。
洎余领西帅，密与羌夏邻。
君来贰边郡，表里还相亲。
有如得四支，周旋卫其身。
予始按万渠，兵行百物陈。
而君主其事，进退皆有伦。
羌酋八九百，醉歌喜齗齗。
传告以号令，再拜冈不驯。
作城大顺川，扼胡来路津。
汉军始屯集，虑骑俄纷纶。
诸将稍畏怯，偶语辞艰辛。
君跃疋马去，入险将死滨。
持挝画祸福，虎校靡不遵。
呼兵就畚插，悦使咸忻忻。
画夜战且役，城成未逾旬。
虑乃急攻我，万众生烟尘。
苍惶被矢石，遁走无逡巡。
君驰奏阙下，感慨动中宸。
是秋怀敏败，虑势侵泾源。
天地正愁惨，关辅将迸奔。
腹心苟不守，皮肤安得存。
予召蕃汉兵，趋邠当北门。
诸将切切议，谓宜守塞垣。
惟君力赞我，咸镐为本根。
全师遂鼓进，连城息惊喧。
果释天子忧，奖诏垂明恩。
予贰机衡重，君掌食货繁。
岂敢懈夙夜，未尝摅笑言。
今叨领南阳，会君乘使轩，
携手百花洲，无时不开樽。
语论极今古，情契及子孙。
气同若兰芝，声应如篪埙。
浩歌忘物我，剧饮无凉暄。
自问平生心，此乐曾几番。
一旦改使节，匆匆指并汾。
惜别固不忍，赠行当有云。
從来宿兵地，北与胡汉分。
长河出紫塞，太行入青云。
天然作雄屏，览者怀忠动。
行府在平阳，山川秀氤氲。
尧民击壤歌，千古犹得闻。
君有经济心，润以金石文。
揽辔问风俗，坐堂精典坟。
此道日益大，行行思致君。
过扬子江心
文天祥（宋代）

渺渺乘风出海门，一行淡水带潮浑。
长江尽处还如此，何日岷山看发源。
十二月十五夜雪
胡仲弓（宋代）

听得窗前雪打声，起来眼界甚分明。
从前浪说丰年瑞，三白如今始作成。
梅花四首
袁燮（宋代）

其间妙处不容评，玉洁冰清亦强名。
要识此花高绝处，解成佳实作和羹。
次韵袁审渊道旧思归四首 其二
刘一止（宋代）

十载溪亭旧，挥毫见古风。相如今病渴，东野尚鸣穷。

眼界便乡物，风流忆乃翁。一枰如梦断，归思渺千峰。
次韵晁单州诗六首 其一
刘攽（宋代）

五字酬君诗百篇，知音免负伯牙弦。淹留子贱弹琴地，怅望兰牙射策年。

术到仙真皆羽化，师无前敌在中权。古今风雅人多少，名下声华不浪传。
赠道者
刘沧（唐代）

真趣淡然居物外，忘机多是隐天台。停灯深夜看仙箓，
拂石高秋坐钓台。卖药故人湘水别，入檐栖鸟旧山来。
无因朝市知名姓，地僻衡门对岳开。
次韵酬潘才叔
许及之（宋代）

杜老添愁怜晦日，阆仙不睡惜残春。闰馀宽我花枝眼，年事逾君卦气身。

架上酴醾香已歇，阶前红药色方新。新晴肯访山园否，闻健闻閒莫厌频。
朝中措（自寿）
李刘（宋代）

我生辰在斗牛中。井路有何功。运转峨眉山月，按行雪界天风。

归欤老矣，愁添鬓白，酒借颜红。丘壑堪容我辈，轩裳分付诸公。
郊庙歌辞。德明兴圣庙乐章。迎神
佚名（唐代）

元尊九德，佐尧光宅。烈祖太宗，方周作伯。

响怀霜露，乐变金石。白云清风，仿佛来格。
黄鹤楼
陈鸣阳（明代）

书剑飘遥楚水滨，危楼聊且驻征轮。续凫有客惭崔颢，跨鹤凭征似昔人。

朗月芙蓉千里玉，东风杨柳万家春。胜游莫问前朝事，一慨兴怀泪满巾。
春阴独酌寄同年虞部李郎中（在湖南）
韩偓（唐代）

春阴漠漠土脉润，春寒微微风意和。闲嗤入甲奔竞态，

醉唱落调渔樵歌。诗道揣量疑可进，宦情刓缺转无多。

酒酣狂兴依然在，其奈千茎鬓雪何。
投赠徐平江三十韵
韩元吉（宋代）

上圣恢方域，吴门翊帝京。千秋季子国，百雉阖闾城。

屏翰资良牧，文昌辍贰卿。龙墀虚紫橐，虎节驻红旌。

河润功初洽，棠阴政已成。农桑归恺悌，弦管乐升平。

世仰韦公誉，人高白傅名。云楼凌月府，花岛烂蓬瀛。

香雾凝春昼，桥虹卧晓晴。清规三不惑，盛事二难并。

旧俗宁论化，重临倍有声。向来宣使指，曾是格刑清。

自觌铜鱼拜，欣闻竹马迎。五湖歌吹满，两郡吏民争。

严助书频赐，萧卿治欲更。还应对宣室，俱议直承明。

鼎席犹虚位，戎亭正息兵。安危均注意，中外等持衡。

补衮才猷壮，康时智略宏。天津飞骥足，云路逸鹏程。

畴昔参宾从，顽疏荷鉴评。驰驱奉刀笔，谈笑接簪缨。

梦结闽陬远，心惊涨潦横。寄身侔困鲋，尽室逭长鲸。

官牒沾微禄，恩波拯再生。膺门怜旧契，祢荐及难兄。

未释盐车驾，徒怀瓦釜鸣。几年良自哂，一饱定谁营。

洛下裘空敝，新丰酒独倾。知公行入辅，故吏敢言情。
句
张镃（宋代）

已从槐借叶，更梁菊为裳。
天运
张耒（宋代）

天运不暂止，何啻过隙驹。
向来檐前日，忽已墙东隅。
乐者苦其疾，忧者怨其舒。
由来盛与衰，变灭皆须臾。
买舟
王镃（宋代）

赤阑桥上路，几度卜归期。
流水无休日，行人有老时。
潮来江势逆，月出海门迟。
风顺轻舟快，蒲帆尽夜吹。
大行皇太后挽词二首 其二
周必大（宋代）

妫汭芳声远，思齐圣德优。湘妃初从舜，文母晚兴周。

养弃慈宁乐，神同永祐游。凤车青羽盖，忍望浙江舟。
江城子
舒頔（元代）

积雨陂塘五月秋。送还留。且停舟。听我骊驹，歌彻上庐州。

无柰绿窗眉锁恨，情脉脉，思悠悠。

同乡翻作异乡愁。善谋猷。尽优游。不见闾阎，谈笑觅封侯。

勋业此时都莫问，书有便，寄来不。
九月
曾丰（宋代）

九月庚庚，金风{外风内黄}{外风内黄}。
菊之有之，强名金精。
九月庚庚，玉露泠泠。
菊之有之，强名玉英。
精英为菊，薄畀其赢。
公于精英，裒其大成。
挽处士吴德载二首
陈棣（宋代）

范蠡操赢日，相如病渴时。
瓶罂虽屡罄，砭剂已难施。
薤露鸰原惨，松茔雁序悲。
更嗟垂白叟，泣送宁馨儿。
应天长
陈允平（宋代）

流莺唤梦，芳草带愁，东风料峭寒色。又见杏浆饧饧粥，家家禁烟食。江湖几年倦客。曾惯识、凄凉岑寂。苦吟瘦，萧索诗肠，空愧郊籍。

春事正溪山，柳雾花尘，深映翠萝壁。更谢多情双燕，归来旧庭宅。情丝乱游巷陌。怅容易、万红陈迹。酒旗直，绿水桥边，犹记曾识。
感时一首再用前韵呈元诏久善文彧
郭印（宋代）

我伤天缺无人补，四海婴儿失其母。
北人跃马渡黄河，请和使者空旁午。
二君北去宗族从，国祚千钧垂一缕。
天心保赵有真孤，重云翳日今复吐。
万姓讴歌子启贤，沈痛脱然离肺腑。
闻招贤士筑层台，更纳直言悬谏鼓。
弥缝辅赞要真儒，相国岂无房与杜。
中兴之主信非常，睿武英明如太祖。
巍巍虞舜有重瞳，穆穆文王生四乳。
銮舆若返天下安，未说登三并咸五。
咄嗟庙堂不须忧，行看两陛舞干羽。
送卢大雅赴阙
王安礼（宋代）

箫鼓纷纷载酒醪，送行汾水觉秋高。吏民遮道瞻思切，车马还秋气势豪。

圣主询谟忘旰昃，明庭收选尽英髦。看君才业何人似，哿矣趋荣勿告劳。
赠张琪君章
晃冲之（宋代）

春风颇清识，评议登草木。
燕麦与菟葵，种种承标目。
如何桃李姿，结根滞空谷。
我将俎豆之，折泄恐不欲。
君且为此情，吾亦未免俗。
转应曲 春晓
张友书（清代）

春晓。春晓。风雨夜来多少。窗前曙色凄迷。枕畔时闻鸟啼。啼鸟。

啼鸟。偏是把人梦搅。
金陵杂兴二百首
苏泂（宋代）

溪上鸳鸯避画船，船中妓女列婵娟。
使君爱日留连客，同醉江家旧宅边。
知宫王琳甫赞
白玉蟾（宋代）

青布衲，碧藜筇。
诗吟白芍药，曲唱紫芙蓉。
一局着残人事醒，七弦弹破世间空。
时乎泛一叶於沧海之外，时乎飞片羽於虚空之中。
铁笛横吹老龙泣，金樽一倒琪花红。
孤猿啸夜月，淡露滴秋风。
云锦溪深碧无底，天苍山秀绿不穷。
白鹤卧占眠牛草，丹鹊飞上栖鸦松。
真人一声长啸於蓬莱之东，青童回首指道神仙之中最雄。
明道元年章献明肃皇太后朝会十五首 其一 酒再行作《四海会同之舞》。
郊庙朝会歌辞（宋代）

七德之舞，四朝用康。有如姬姒，助集周邦。威克厥爱，居安不忘。

风旋山立，济济皇皇。
怀旧业
释道璨（宋代）

云满空阶书满床，开门对面是清江。
多进不看梅花影，閒却中庭月一窗。
东风吹桃花
赵崇鉘（宋代）

东风吹桃花，花光射春林。
相看秒媚娬，艳冶摇人心。
憩蝶下新绿，游鱼上清浔。
百年一须臾，冥观契飞沉。
初夏喜事
陆游（宋代）

箕颍元非争夺场，潇湘自古水云乡。
采茶歌里春光老，煮茧香中夏景长。
歛版早知游宦恶，署门晚悟世情常。
茹芝却粒虽无术，散发犹当效楚狂。
韩耕道交八绝句韵见寄因和答之
曹彦约（宋代）

特特新诗满意来，中间华藻任铺排。
不知养拙干戈里，但觉愁端变好怀。
寒灯夜雨，独坐有感。赋成七首，以述懑怀 其一
林占梅（清代）

人心叵测此时多，汎爱难施可奈何。坡为滥交冤狱累，乐原无咎谤书苛。

几回往事诚堪叹，半世虚名未易磨。月旦有评公道在，含沙射影莫为魔。
感事
晁说之（宋代）

我有清时略，白头病在床。
必须诛国贼，先要射天狼。
割据江山旧，艰难日月长。
百花寒未发，朱帝恨茫茫。
避贼至商山绝句
尹焞（宋代）

西来几被雪霜埋，鸿雁嗷嗷莫强猜。今朝始踏商山路，高视浮云任去来。
题宋宫赞药州北征图
顾嗣协（清代）

刁斗声中起塞氛，词臣亦复张吾军。王师神武原无敌，儒将风流更不群。

铁马夜嘶千里月，雕旗秋倦万重云。画工自具凌烟手，图出沙场纪旧勋。
金字经·胡琴
张可久（元代）

雨漱窗前竹，涧流冰上泉。一线清风动二弦。联，小山秋水篇。昭君怨，塞云黄暮天。
过漂母祠题壁二首 其一
曹俊（清代）

轶事流传信不诬，凄凉古庙傍城隅。翻从一饭传千载，小节由来未可无。
爱山堂七绝句 其二
徐鹿卿（宋代）

大峰舒肆小峰崷，帘幕中间坐五侯。立断斜阳吟不透，一声牧笛满林秋。
次韵侍御五月二十日闵雨
喻良能（宋代）

使君慕丘祷，用志端不分。
天高听甚卑，深知使君勤。
立致楚东雨，如开衡岳云。
赖此苗尽活，不然尪可焚。
和王安抚六言十首
项安世（宋代）

脱腕流泉纚纚，忘怀大智闲闲。
学苏二李十二，笑山谷陈后山。
次韵君叙雨中偶作
周紫芝（宋代）

春风作意恼春怀，更落残红上紫苔。无限好诗飞得去，几人今雨肯重来。

梦回故国空千里，酒忆徵君共一杯。看取西湖天下胜，客愁应为此时开。
自笑二首
杨公远（宋代）

东郊结屋恰三间，景物供吟要细参。
红日射芒穿密树，青山倒影浴寒潭。
樵虽分席当时话，客为同心尽日谈。
最是北窗高卧处，如雷鼻息睡偏酣。
句
寇准（宋代）

兼曹谋未展，八幕志方摅。
答皇甫十郎中秋深酒熟见忆
白居易（唐代）

烟景冷苍茫，秋深夜夜霜。为思池上酌，先觉瓮头香。

未暇倾巾池，还应染指尝。醍醐惭气味，琥珀让晶光。

若许陪歌席，须容散道场。月终斋戒毕，犹及菊花黄。
庆萧有容亲家开六 其二
罗钦顺（明代）

百年簪绂几英豪，肥遁丘园也自高。瓜地雨馀延蔓远，橘林秋半著枝牢。

佳辰快睹群贤集，令德何惭大手褒。勉续南山歌万寿，仰高长得慰儿曹。
七十翁吟五言古体十首 其二
方回（元代）

昔闻老莱子，希年奉慈亲。佯作小儿啼，斓斑綵衣身。

事有异天壤，予生何不辰。三岁丧吾父，万里南海滨。

先君四难弟，今皆为古人。五房伯仲十，独予登七旬。

道路谩奔走，灯火徒苦辛。此诗比蓼莪，一吟一伤神。
迓杨守宿九峰
黄公度（宋代）

木落闽山暮，云深野寺秋。
寒花空照眼，浊酒不禁愁。
宦拙羞奔走，时危且滞留。
迥廊供徙倚，万虑寄冥搜。
𤅷江晚眺
魏克循（清代）

迢递川原合，潮风大海通。沙分村径绿，波卷夕阳红。

百战威犹在，千年俗已同。清高凭眺处，草木亦思巧。
居厚不果行次韵二首
刘克庄（宋代）

物色来林下，安排起海滨。
居然蒙锦阱，幸未驾蒲轮。
非我瑕疵女，云谁毁誉臣。
只愁从此去，未易致虞人。
游枋口
姜正（宋代）

山如削玉水涵秋，人在冰壶月底游。
劫火半空尘世换，不知此处几登舟。
庚子三月三日再效兰亭体
区大相（明代）

春芳时暮，景和气融。轻飙散霭，薄霞被峰。临川叹逝，出谷吟风。

高揖巢许，远慕乔松。
自相国庄至夫人庄戏为一绝相国庄冯道故居夫人庄道妇家也
纪坤（明代）

青史空留字数行，书生终是让侯王。刘光伯墓无寻处，相国夫人各有庄。
天水牛
苏轼（宋代）

两角徒自长，空飞不服箱。
为牛竟何事，利吻穴枯桑。
悼亡
艾性夫（元代）

死生最怕堕危机，乱世全身正自稀。
满地干戈殊不定，盖棺丘陇未为非。
鹿门不共庞公隐，凤褐谁缝杜老衣。
愁绝梧楸烟雨地，藁砧百岁拟同归。
秋雨叹十解
杨万里（宋代）

老子愁来只苦吟，一吟一叹为秋霖。
居人只道秋霖苦，不道行人泥更深。
利名吟
邵雍（宋代）

利名都不到胸中，由此胸中气自冲。
既爱且憎皆是病，灵台何日得从容。
送参知洪公入贺圣节十六韵
胡应麟（明代）

暖日暄风上柳条，楼船晨溯越江潮。腰悬玉佩趋辰极，手捧金函入圣朝。

鲁国生徒围讲座，燕台豪侠避行轺。棠阴婺里关情切，荔子闽乡送目遥。

藉草定过平乐市，看花频宿灞陵桥。天浮太液明霞丽，地接甘泉湛露饶。

彩笔何方留鼓吹，朱弦随处叶箫韶。南皮旧事犹飞动，北海新盟未寂寥。

骏骨千群随顾盼，雄心八极任游遨。空囊历岁藏孤刺，陋巷经时挂一瓢。

洞里秦人扪峭茜，山阿楚客寄嶕峣。观禾乍许亲田父，伐木偏能问野樵。

敢谓龙蛇同奋蛰，深知鹏鴳异逍摇。移床实奉元规宴，下榻虚烦仲举招。

荏苒三卿回独坐，逡巡九列让元僚。从知岳牧明堂近，蚤伴皋夔翊帝尧。
还丹复命篇 其九
薛道光（宋代）

六百篇中仔细推，潜藏飞跃探幽微。亲疏回互相谙悉，盗取七星南斗机。
塘边见古冢诗
何逊（南北朝）

行路一孤坟。
路成坟欲毁。
空疑年代积。
不知陵谷徙。
几逢秋叶黄。
骤见春流弥。
金蚕不可织。
玉树何时蕋。
陌上驱驰人。
笑歌自侈靡。
今日非明日。
所念谁怜此。
水调歌头（雨后月出西湖作）
周紫芝（宋代）

落日在烟树，云水两空濛。淡霞消尽，何事依约有微红。湖上晚来风细，吹尽一天残雨，苍翠湿千峰。谁遣长空月，冷浸玉壶中。

问明月，应解笑，白头翁。不堪老去，依旧临水照衰容。良夜几横烟棹，独倚危樯西望，目断远山重。但恨故人远，此乐与谁同。
过鸿宿洲
刘子澄（宋代）

洲名号鸿宿，流徙合来居。淮郡侵江密，人烟罩水疏。

无山供笛竹，有港便罾鱼。壮士休营业，功成返故庐。
和士特栽果十首·梅
刘子翚（宋代）

园林渐见绿阴浓，漠漠轻烟细雨中。
底事望梅能止渴，惟应万想先来空。
夜雨
陆游（宋代）

初夏雨淋浪，檐声绕四廊。
感深头易白，睡少漏偏长。
红卷帘旌湿，润生衣焙香。
清吟欲排闷，三叹不成章。
偈颂一百二十三首 其五十一
释祖钦（宋代）

春雨溟濛，春云叆叇。忽然杲日当空，天不能遮，地不能载。